als_Latn dik_Latn sag_Latn
Asport- Nuk ka paqe për Burim Kukelin. Mesfushori i Kombëtares shqiptare ka pësuar një tjetër dëmtim dhe do të mungojë të paktën tre javë. Kukeli pësoi një tërheqje muskulore gjatë ndeshjes së Zyrihut me Bazelin të fituar 4-1 nga kampionët në fuqi. Pas rezonancës magnetike është caktuar diagnoza, si dhe koha e rikuperimit. Kukeli dëmtoi muskulin e tendinës, ndaj nuk ishte i gatshëm për ndeshjen e së shtunës që Zyrihu zhvilloi ndaj Luzernit.
Fakti që lojtarit do t’i duhen të paktën tri javë për t’u rikthyer në fushë të bën të besosh se në asnjë rast ai nuk do të jetë pjesë e Kombëtares shqiptare për ndeshjen ndaj Portugalisë më 7 shtator. Po për këtë ndeshje kujtojmë se De Biazi nuk do të ketë në dispozicion edhe Vullnet Bashën, Migjen Bashën, Ledian Memushajn, Alban Mehën dhe Armando Sadikun, që të gjithë të dëmtuar. Kësaj liste u shtohen edhe lojtarë si Jurgen Gjasula dhe Edgar Çani, të cilët nuk kanë ende një skuadër (përjashtim mund të bëjë vetëm Valdet Rama).
Sakaq, duhet thënë se Burim Kukeli sapo ishte kthyer në skuadër pas një dëmtimi horror që pësoi në shkurt të 2013-ës gjatë një ndeshjeje miqësore, ku ai theu këmbën. Lojtarit iu deshën më shumë se 14 muaj për të rinisur stërvitjen dhe pas 16 muajsh luajti një ndeshje zyrtare, por tanimë dëmtohet sërish. Kësisoj, për ndeshjen me Portugalinë, në rolin e mesfushorit shkatërrues, De Biazi do “t’i varë shpresat” te Kaçe, Abrashi dhe Bulku.
You must be logged in to post a comment Login
als_Latn als_Latn als_Latn eng_Latn